Musiek: Die Oudste Opgetekende Lied deur Kreatiewe bestuurder | Bydraes | Woes - Kreatiewe platform vir Afrikaans
Titel: Musiek: Die Oudste Opgetekende Lied
Aantal woorde: 246
Datum gepubliseer: 10 Jul 2012
Die Hurriaanse Liedere (Hurrian Hymns) is 'n versameling musiek wat op kleitablette aangebring is en dateer terug na ongeveer 1 400 VC. Een van hierdie tablette, wat bykans heeltemal behoue gebly het, bevat die Hurriaanse Lied aan Nikkal, 'n Semitiese godin van wingerde. Hierdie spesifieke lied staan ook bekend as h.6 en is die oudste opgetekende musiekstuk bekend. Die komponis is anoniem.
Die h.6 tablet bevat lirieke vir Nikkal se Lied, asook instruksies vir 'n sanger en harpspeler as begeleier. Die spesifieke harp hier beskryf, beskik oor 9 snare en toon ook ooreenkoms met 'n lier. Sommige van hierdie tablette bied selfs instruksies aan oor hoe 'n harp gestem moet word.
Die teks van h.6 is moeilik om te ontsyfer, juis omdat die Hurriaanse taal nie volledig verstaan word nie en ook omdat klein gedeeltes van die tablet afgeskilfer het. Ten spyte van moeilike ontsyfering, is dit duidelik dat die teks godsdienstig van aard is en handel oor offerandes aan Nikkal, die vrou van die maangod.
Die liriek word aangebied in vier lyne en die sewe laaste lettergrepe van elk van die eerste drie lyne word aan die omgekeerde kant van die tablet aan die begin van die volgende lyn herhaal. Die eerste gepubliseerde poging om die teks van h.6 te vertaal was in 1977 aangedurf deur Hans-Jochen Thiel.
Die Hurriaanse Lied is selfs die voorloper tot ander vroeë musikale stukke, soos die Seikilos Grafskrif en die Delfiese Liedere. Die tablet kan gevind word in die Nasionale Museum van Damaskus.
Nou het jy weer my nuuskierigheid gekielie. Sal jy ons laat weet asb?
8 jaar 6 maande 1 week 6 dae 16 ure oud
Hoe oud is die Psalms? Ek gaan 'n bietjie oplees, jy het nou my nuuskierigheid gekielie.
8 jaar 6 maande 2 weke 3 ure oud
Dis nou baie interessant - dankie!
8 jaar 6 maande 2 weke 7 ure oud
Nee, BT, toe niks so prettigs nie! Cheers!
8 jaar 6 maande 2 weke 9 ure oud
Gedink die gesingery gaan weer iets met drank te doen he :-). Toevallig het die oudste Resep ook te doen met drank wat altyd lei na n gesingery. Die oudste Resep is n Resep vir Bier. Laat ons drink en vrolik wees want more sterwe ons ?